ส่วนที่ 1

ข้อมูลสรุป 

เศรษฐกิจไทยในปี 2550 ธนาคารแห่งประเทศไทยคาดว่าจะมีอัตราการเติบโตที่ร้อยละ 4.5
ชะลอตัวลงจากปี 2549 ที่เติบโตร้อยละ 5.1 เนื่องจากปัญหาต่างๆ ต่อเนื่องจากปี 2549 อาทิ
ราคาน้ำมันในตลาดโลกยังคงผันผวนและอยู่ในระดับสูง การแข็งค่าของเงินบาท ปัญหาเงินเฟ้อ
ความไม่ชัดเจนทาง การเมือง ผลกระทบจากภัยธรรมชาติ เช่น น้ำท่วม
และผลกระทบจากปัญหาสินเชื่อด้อยคุณภาพภาคอสังหาริมทรัพย์ของสหรัฐอเมริกา
ซึ่งส่งผลให้การบริโภคและการลงทุนชะลอตัวลง ประชาชนระมัดระวังการใช้จ่ายมากขึ้น
จากภาวะดังกล่าวส่งผลกระทบต่อการขยายตัวของธุรกิจประกันวินาศภัยอย่างหลีกเลี่ยงไม่ได้
สำหรับเบี้ยประกันภัยรับโดยตรงทั้งปี 2550 บมจ.ไทยรับประกันภัยต่อ
ประมาณการว่าอัตราการขยายตัวจะอยู่ที่ร้อยละ 5.9 ต่ำกว่าปี 2549 เล็กน้อย

บริษัท กรุงเทพประกันภัย จำกัด (มหาชน) มีสินทรัพย์ ณ สิ้นปี 2550 จำนวน 19,466.7 ล้านบาท
มีทุนจดทะเบียนและชำระแล้ว 507 ล้านบาท
ผลการดำเนินงานมีอัตราการเติบโตอย่างต่อเนื่องเช่นเดียวกับตลาด โดยในปี 2550 บริษัทฯ
มีรายได้จากการรับประกันภัยรวม 5,079.1 ล้านบาท เพิ่มขึ้นร้อยละ 7.1 จากปี 2549
กำไรจากการรับประกันภัยหลังจากหักค่าใช้จ่ายการดำเนินงานแล้ว 82.0 ล้านบาท ลดลงร้อยละ
55.9 กำไรจากการลงทุน 796.0 ล้านบาท เพิ่มขึ้นร้อยละ 27.5 และมีกำไรสุทธิ 707.7
ล้านบาท เพิ่มขึ้นร้อยละ 19.3 กำไรสุทธิต่อหุ้น 13.96 บาท เพิ่มขึ้นจากปี 2549 ที่เท่ากับ 11.70
บาท

ในปี 2550 บริษัทฯ ได้ให้ความสำคัญและวางกลยุทธ์ในการรุกตลาดลูกค้ารายย่อยมาอย่างต่อเนื่อง
มีการโฆษณาและประชาสัมพันธ์ผ่านสื่อต่างๆ หลายชุด โดยในช่วง 2 ปีที่ผ่านมาบริษัทฯ
สามารถขยายฐานลูกค้ารายย่อยเพิ่มขึ้นจำนวนมาก ทั้งจาก การขายประกันภัยผ่านแบงก์แอสชัวรันส์
ร่วมกับ ธนาคารกรุงเทพ จำกัด (มหาชน)
การร่วมมือกับพันธมิตรทั้งในและต่างประเทศในการทำตลาดขายตรงทางโทรศัพท์ เช่น
ธนาคารกรุงเทพ จำกัด (มหาชน) และบริษัทนายหน้า นอกจากนี้ บริษัทฯ
ได้เปิดตัวผลิตภัณฑ์ประกันภัยรถยนต์ใหม่โดยใช้ชื่อว่า 1^(st) Care & Save
เพื่อเป็นทางเลือกให้ลูกค้าที่ต้องการประหยัดค่าใช้จ่ายโดยยังมีความคุ้มครองสูง
รวมทั้งมีโครงการกรุงเทพประกันภัยชวนซ่อม เพื่อแนะนำอู่ซ่อมรถยนต์ในสัญญาของบริษัทฯ
ที่มีคุณภาพได้มาตรฐานให้กับลูกค้าและบุคคลทั่วไป นอกจากนี้ บริษัทฯ ยังได้เพิ่มการเปิด BKI Care
Station ในศูนย์การค้าต่างๆ เพื่อให้ความรู้และข่าวสารการประกันภัยและการประชาสัมพันธ์
รวมทั้งให้ความสะดวกกับประชาชนที่จะติดต่อใช้บริการของบริษัทฯ มากขึ้น ณ สิ้นปี 2550 บริษัทฯ
มีสาขา 12 แห่ง สาขาย่อย 11 แห่ง ศูนย์บริการ 10 แห่ง และ BKI Care Station 6 แห่ง

หน้า 1

ด้านความรับผิดชอบต่อสังคม บริษัทฯ ได้ดำเนินโครงการต่าง ๆ มากมาย
ผ่านมูลนิธิกรุงเทพประกันภัย ซึ่งก่อตั้งมาตั้งแต่ปี 2537
โดยมีเจตนารมณ์มุ่งสร้างสรรค์พัฒนาสังคมไทยในทุก ๆ ด้าน ทั้งด้านการศึกษา
การส่งเสริมศิลปวัฒนธรรม ทำนุบำรุงโบราณสถาน การส่งเสริมให้ชุมชนในถิ่นทุรกันดารมีอาชีพ
มีรายได้เสริม เป็นชุมชนที่เข้มแข็งและมีคุณภาพชีวิตที่ดีขึ้น

สำหรับในปี 2550 ซึ่งเป็นปีที่บริษัทฯ ครบวาระแห่งการดำเนินงาน 60 ปี นอกจากบริษัทฯ
จะดำเนินกิจกรรมเพื่อสังคมที่ปฏิบัติกันมาต่อเนื่องเป็นประจำทุกปีแล้ว บริษัทฯ
ยังได้ริเริ่มโครงการพิเศษ “60 ปี ความดีไม่มีสิ้นสุด” โดยได้จัดกิจกรรมความดีต่าง ๆ
มากมายมาตั้งแต่ปี 2549 และต่อเนื่องมาจนถึงปี 2550
เพื่อถวายเป็นพระราชกุศลแด่พระบาทสมเด็จพระเจ้าอยู่หัว
ในวโรกาสมหามงคลทรงครองสิริราชสมบัติครบ 60 ปี และทรงเจริญพระชนมพรรษาครบ 80
พรรษา โดยคณะผู้บริหาร พนักงาน ลูกค้า คู่ค้า ได้มีส่วนร่วมในการทำกิจกรรมความดี
และเป็นประโยชน์ต่อสังคม

บริษัท กรุงเทพประกันภัย จำกัด (มหาชน) ดำเนินธุรกิจรับประกันวินาศภัย (Non-Life
Insurance) ซึ่งจำแนกได้ 4 ประเภท ดังนี้

1.  การประกันอัคคีภัย (Fire Insurance) คุ้มครองทรัพย์สินสิ่งปลูกสร้างเนื่องจากไฟไหม้
    ฟ้าผ่า หรือการระเบิดของแก๊สที่ใช้ในการหุงต้ม อาจขยายความคุ้มครองไปถึงภัยเปียกน้ำ
    ระเบิด จลาจล นัดหยุดงาน ลูกเห็บ น้ำท่วม แผ่นดินไหว ลมพายุ ภัยอากาศยาน เป็นต้น

2.  การประกันภัยทางทะเลและขนส่ง (Marine Insurance)
    คุ้มครองความเสียหายที่เกิดขึ้นกับสินค้า และตัวเรือ แยกเป็น

  2.1 การประกันภัยสินค้า (Cargo Insurance)

  2.2 การประกันภัยตัวเรือ (Hull Insurance)

3. การประกันภัยยานยนต์ (Motor Insurance) แยกเป็น

3.1 การประกันภาคบังคับ (Compulsory Insurance)

  3.2 การประกันภาคสมัครใจ (Voluntary Insurance) ซึ่งยังแบ่งการประกันภัยในกลุ่มนี้

  เป็น 5 ประเภท ได้แก่ ประเภท 1 ประเภท 2 ประเภท 3 ประเภท 4 และประเภท 5

  ซึ่งมีความคุ้มครองที่แตกต่างกัน

4.  การประกันภัยเบ็ดเตล็ด (Miscellaneous Insurance) เป็นการประกันภัยประเภทต่าง ๆ
    นอกเหนือจาก 3 ประเภทดังกล่าวข้างต้น

  การประกันภัยต่อ (Reinsurance) บริษัทฯ ดำเนินธุรกิจทั้งการเอาประกันภัยต่อ (Outward
  Reinsurance) และรับประกันภัยต่อ (Inward Reinsurance) ในการเอาประกันภัยต่อ
  จะมีทั้งการประกันภัยต่อเฉพาะราย และการประกันภัยต่อตามสัญญา

หน้า 2